Diari Oficial de la Generalitat Valenciana


Sumari del DOGV 3220, del 08-04-1998 (1998/2666)

ORDRE de 30 de març de 1998, de la Conselleria d'Ocupació, Indústria i Comerç, per la qual es regulen ajudes a la desocupació agrària per a l'exercici de 1998.
---------------------------------------------------------------------------------------------------------------------------------------------------------------

### Dades del document

Número de DOGV
:   3220

Data del DOGV
:   08-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2666


Data del document
:   30-03-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 30 de març de 1998, de la Conselleria d'Ocupació, Indústria i Comerç, per la qual es regulen ajudes a la desocupació agrària per a l'exercici de 1998. [1998/X2666]
  
La Generalitat Valenciana està aplicant, des de 1995, dos programes distints per combatre la desocupació en el medi rural.
  
Contra la desocupació estacional, la Conselleria d'Ocupació, Indústria i Comerç dirigeix el denominat Programa de Desocupació Agrària, destinat a pal·liar l'atur que es produeix d'ordinari entre els mesos d'abril/maig a setembre.
  
Contra la desocupació de llarga durada, la Conselleria d'Ocupació, Indústria i Comerç dirigeix el denominat Pla d'Actuacions per a la Millora de l'Ocupació Rural (PAMER), destinat, primer que res, a restaurar mediambientalment la forest valenciana.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir un programa d'ajudes destinades a pal·liar la desocupació agrària estacional a la Comunitat Valenciana, d'acord amb les consignacions que a aquest efecte establisca la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en aquesta ordre aniran destinades a obres i/o serveis d'utilitat social, promoguts per les entitats locals de la Comunitat Valenciana, per als quals es contracten desocupats agrícoles, sempre que reunisquen els requisits següents:
  
a) El pressupost de les obres no podrà superar la quantia de 5.000.000 de pessetes per memòria presentada, dels quals almenys el 75% correspondrà al cost de la mà d'obra
  
b) Les dates d'inici i acabament de les obres i serveis hauran d'estar compreses entre el dia 1 d'abril i el dia 30 de setembre de 1998.
  
c) L'execució haurà de ser realitzada per gestió directa de les entitats locals.
  
d) Els treballadors contractats hauran d'estar inscrits com a desocupats agrícoles o pertanyents al sector de fruites o hortalisses i conserves vegetals del Règim General, o si escau, la nova nomenclatura que li assigne l'INEM.
  
e) Les obres respondran necessàriament al concepte d'obres de reposició i hauran de tenir una durada mínima de 3 mesos. S'exceptuen d'aquesta obligació els beneficiaris que reben una subvenció igual o inferior a 500.000 pessetes.
  
2. Les ajudes previstes en aquesta disposició tenen la naturalesa jurídica de subvencions públiques i la seua quantia podrà arribar al 90% del cost total de la memòria presentada.
  
Article 3. Beneficiaris de les ajudes
  
Podran ser beneficiàries de les ajudes previstes en aquesta ordre les entitats locals de la Comunitat Valenciana sempre que no hagen obtingut resolució favorable en el programa d'ajudes destinades a la millora de l'ocupació rural PAMER V.
  
Article 4. Sol·licituds, documentació i terminis
  
Les entitats locals que pretenguen beneficiar-se de les subvencions establides en aquest capítol hauran d'adreçar les seues sol·licituds a l'àrea territorial de Treball corresponent i presentar-les, d'acord amb el model establit en l'annex I, en els respectius registres, a Alacant (Pintor Llorens Casanova, 6), a Castelló (plaça de Maria Agustina, 1), i a València (Baró de Càrcer, 36), sense perjudici d'allò que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
A la sol·licitud de l'entitat local, que haurà d'anar subscrita per l'alcalde, s'adjuntarà necessàriament per a la seua tramitació la següent documentació:
  
a) Memòria de l'obra o servei, o memòries de les obres o serveis, i, si escau, projecte, quan per quantia i volum així ho exigisquen les disposicions legals i reglamentàries vigents. En qualsevol cas, les memòries o projectes hauran d'incloure pressupost detallat per partides, i quan es referisquen a obres, per unitats d'obres i preus unitaris.
  
b) Pla de localització en el cas d'obres.
  
c) Certificació de dades de domiciliació bancària (fitxa de manteniment de tercers), tret que s'hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
El termini per a la presentació de sol·licituds serà d'un mes comptat des del dia de la publicació d'aquesta ordre en el Diari Oficial de la Generalitat Valenciana.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que en desisteix de la petició i s'arxivà l'expedient sense més tràmit.
  
Article 5. Criteris de distribució de les ajudes
  
Els criteris que determinaran la quantitat màxima que corresponga a cada entitat local sol·licitant seran els següents:
  
a) El 30% de la dotació pressupostària assignada al programa es dividirà pel nombre de sol·licitants, i el seu resultat constituirà una quantitat en concepte de subvenció mínima.
  
b) El 70% restant serà distribuït segons els següents criteris:
  
· Un 50% proporcional a l'atur agrícola registrat a la localitat sol·licitant.
  
· Un 20% on es prioritzaran aquelles memòries destinades a la realització d'obres i serveis que s'acullen a programes de millora del medi ambient, serveis socials i promoció econòmica local.
  
La suma de les quantitats a) i b) constituirà la subvenció màxima per entitat sol·licitant. En cap cas la subvenció que es concedirà podrà ser de tal quantia que, aïlladament o en concurrència amb subvencions o ajudes atorgades per altres administracions públiques o per altres ens públics o privats, siga superior al cost de l'activitat que desenvolupe el beneficiari, ni a les quanties que operen com a límits especificats per memòria presentada i ens local sol·licitant.
  
Article 6. Resolució de concessió de les ajudes
  
L'Àrea Territorial de Treball podrà demanar del sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada. En tot cas es requerirà l'adaptació de les memòries presentades per cada una de les entitats locals sol·licitants a la quantitat que hi pot correspondre per cada sol·licitud, en virtut del barem establit en l'article anterior.
  
La competència per a la concessió o denegació de les ajudes sobre desocupació agrària, correspondrà al conseller d'Ocupació, Indústria i Comerç.
  
La resolució de concessió de les ajudes fixarà expressament la seua quantia i incorporarà, si escau, les condicions, obligacions i determinacions accessòries a què s'ha d'ajustar el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de 45 dies naturals comptats des del l'endemà de l'acabament del termini de presentació de sol·licituds fixat en aquesta ordre. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes resolucions podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos comptats des de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
La Conselleria d'Ocupació, Indústria i Comerç a través de les àrees territorials de Treball, portarà a cap les funcions de control de les subvencions concedides, de conformitat amb les instruccions impartides per la Direcció General d'Ocupació i Economia Social.
  
Correspondrà a la Direcció General d'Ocupació i Economia Social realitzar les funcions d'avaluació dels diversos programes en el seu conjunt, i de seguiment d'aquests en l'àmbit de la Comunitat Valenciana.
  
Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc on corresponga, amb la Inspecció de Treball i Seguretat Social.
  
Article 9. Liquidació de les ajudes
  
La liquidació de les ajudes es portarà a cap de la forma que s'indica a continuació:
  
1. El 40% de la subvenció concedida es lliurarà, una vegada que s'haja presentat en les àrees territorials de Treball la certificació d'inici de l'obra o servei, en la qual conste la selecció dels treballadors contractats.
  
2. El 20% es farà efectiu una vegada justificades les despeses en concepte de salaris i Seguretat Social corresponents a la subvenció concedida en quantia igual o superior a la lliurada en primer terme.
  
3. El 40% restant es lliurarà una vegada conste certificació de l'acabament de l'obra o servei (annex IV) i es justifiquen les despeses en concepte de salaris i Seguretat Social, i si escau de material, corresponent a la subvenció concedida ajustant-se als límits de l'article 2.a). Aquestes despeses podran justificar-se mitjançant certificació del secretari o interventor (annex V), sense perjudici que les àrees territorials de Treball puguen demanar la documentació complementària que es considere oportuna.
  
La justificació de les obres o serveis subvencionats haurà de realitzar-se en el termini que s'especifique en la resolució de concessió, i en tot cas com a data límit el 31 d'octubre de 1998.
  
Article 10. Obligacions del beneficiari
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si escau, dels òrgans competents del Fons Social Europeu, pel que fa a les subvencions o ajudes concedides.
  
Als efectes de difusió pública, les obres i/o serveis que es realitzen hauran d'identificar-se mitjançant cartell o inserció de les resolucions de concessió al tauler d'anuncis de l'entitat local, tot indicant-ne la circumstància de la realització en col·laboració amb la Conselleria d'Ocupació, Indústria i Comerç i amb el Fons Social Europeu.
  
Article 11. Minoració i resolució de les ajudes
  
L'alteració d'alguna de les característiques del projecte aprovat, com l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes, del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'aquesta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que s'ha establit en la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, programa 322.10, Foment de l'Ocupació, línia 404, per un import global de 771.663.579 pessetes.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol dels òrgans de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
Tercera
  
La Conselleria d'Ocupació, Indústria i Comerç podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats que es desenvoluparan, els programes i els objectius que es persegueixen, les ajudes que es concediran i les altres condicions necessàries per a la seua execució.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 de març de 1998
  
El conseller d'Ocupació, Indústria i Comerç,